พบอีกมะละกอจีเอ็มโอแปลงใหญ่สุดที่กาฬสินธุ์
ประชาไท - 7 ก.ค.48 กรีนพีซ เอเชียตะวันออกเฉียงใต้ ออกมาเปิดเผยอีกระลอกว่า พบการปนเปื้อนเพิ่มเติมในจังหวัดกาฬสินธุ์ ชัยภูมิ และมหาสารคาม จากการสุ่มตรวจมะละกอตามบัญชีรายชื่อเกษตรกรที่ได้รับมะละกอแขกดำท่าพระ จากสถานีวิจัยพืชสวนขอนแก่น โดยเกษตรกรอำเภอเมือง จังหวัดกาฬสินธุ์ได้รับต้นกล้ารวมทั้งสิ้น 2600 ต้น ปลูกในพื้นที่ 5 ไร่ 2 งาน ซึ่งนับเป็นแปลงที่ใหญ่ที่สุดเท่าที่เคยตรวจพบมา ส่วนเกษตรกรในอำเภอคอนสาร จังหวัดชัยภูมิ ได้รับต้นกล้า 720 ต้น โดยทั้งสองรายยืนยันว่าไม่เคยมีเจ้าหน้าที่ของรัฐเข้าไปตรวจสอบแปลงมะละกอเลย ขณะที่เกษตรกรอำเภอโกสุมพิสัย จังหวัดมหาสารคาม เป็นเกษตรกรรายย่อย เกษตรกรแจ้งว่าเคยมีเจ้าหน้าที่มาเก็บตัวอย่างมะละกอไป แต่ไม่กลับมาแจ้งผลการตรวจสอบให้ทราบ ภัสน์วจี ศรีสุวรรณ์ เจ้าหน้าที่รณรงค์ด้านพันธุวิศวกรรม กรีนพีซ เอเชียตะวันออกเฉียงใต้ กล่าวว่า จากแผนที่การปนเปื้อนมะละกอจีเอ็มโอที่จัดทำขึ้นจากการตรวจพบของกรีนพีซ และองค์กรพัฒนาเอกชนอื่นๆ มะละกอจีเอ็มโอแพร่กระจายจากขอนแก่นไปถึง 7 จังหวัดทั้งในเขตภาคอีสาน ภาคกลาง และภาคตะวันออก ได้แก่ กาฬสินธุ์ กำแพงเพชร ขอนแก่น ชัยภูมิ มหาสารคาม อุบลราชธานี และระยอง นี่เป็นเพียงการสุ่มตัวอย่างเบื้องต้นไม่กี่ตัวอย่าง ก็ยังพบการปนเปื้อนในวงกว้างขนาดนี้ ยังมีเกษตรกรที่ได้รับเมล็ดพันธุ์จากสถานีวิจัยขอนแก่นอีกสองพันกว่าราย ถ้ากรมวิชาการเกษตรยังคงเพิกเฉยอยู่เช่นนี้ก็เท่ากับว่า กรมวิชาการเกษตรกำลังนำประเทศไทยไปสู่ความเสี่ยงทางด้านสิ่งแวดล้อม สุขภาพ และเศรษฐกิจครั้งใหญ่ ภัสน์วจีกล่าว ภัสน์วจีระบุด้วยว่า การแพร่ระบาดของมะละกอจีเอ็มโอในประเทศไทย อาจส่งผลต่อการส่งออกมะละกอไปยังสหภาพยุโรปและประเทศที่ยังไม่ยอมรับจีเอ็มโอ โดยสถิติการส่งออกมะละกอสด และผลิตภัณฑ์แปรรูปจากมะละกอจากกรมศุลกากรปี 2547 ไทยส่งออมะละกอสดมูลค่า 24.29 ล้านบาท มะละกอแปรรูปในบรรจุภัณฑ์สุญญากาศจำนวน 113.25 ล้านบาท ส่วนมะละกอในฟรุตสลัดจัดอยู่ในกลุ่มผลไม้รวมแปรรูป ซึ่งในกลุ่มนี้มียอดส่งออกรวม (ไม่รวมสับปะรัดและเงาะในน้ำเชื่อม) 2869 ล้านบาท 
ประชาไท - 7 ก.ค.48 กรีนพีซ เอเชียตะวันออกเฉียงใต้ ออกมาเปิดเผยอีกระลอกว่า พบการปนเปื้อนเพิ่มเติมในจังหวัดกาฬสินธุ์ ชัยภูมิ และมหาสารคาม